สังคมข่าวหุ้น
*กลุ่มแบงก์ดันตลาดฯ
30 ต.ค. 2562

เกียรติก้อง ว่องไวยากร
*กลุ่มแบงก์ดันตลาดฯ
*ตลาดหุ้นไทยกลับมายืนเหนือ 1,600 จุดอีกครั้งวานนี้ วอลุ่มหนาแน่น ต่างชาติจับมือสถาบันซื้อสุทธิ เก็งผลประชุมเฟด เก็บหุ้นกลุ่มแบงก์ใหญ่ หลังจากราคาร่วงลงมาอย่างต่อเนื่อง ขณะที่หุ้นโรงไฟฟ้ายังกดดันตลาดหุ้นไทย ส่วนปัจจัยภายนอกลุ้นผลเจรจาการค้าระหว่างทรัมป์กับจีน แนวรับวันนี้ 1,590 จุด แนวต้าน 1,610 จุด
*กลุ่มแบงก์พาณิชย์วานนี้เป็นพระเอก ทั้ง SCB ของเสี่ยอาทิตย์ BBL ของเสี่ยโทนี่ และ KBANK ของปรีดี ดาวฉาย เด้งขึ้นทุกตัว ล่าสุดประธานสมาคมธนาคารไทย ประกาศพร้อมสนับสนุนการลงทุน 5G ยืนยันมีเงินเพียงพอที่จะเข้าปล่อยกู้ในช่วง 10 ปี ที่คาดว่าจะมีมูลค่า 4-5 แสนล้านบาท หรือเฉลี่ยปีละ 4-5 หมื่นล้านบาท งานนี้ไม่ต้องกลัวว่าสินเชื่อรายใหญ่จะหด แต่กลัวว่าจะล้นมากว่า ทั้งค่าย ทรู เอไอเอส ต้องการเงินกู้อีกมาก ราคาเป้าหมาย SCB ที่ 150 บาท BBL เป้า 225 บาท
*กลุ่มโรงไฟฟ้ายังลงต่อ GPSC ของชวลิต ทิพพาวนิช ประธานเจ้าหน้าที่บริหารและกรรมการผู้จัดการใหญ่ โกลบอล เพาเวอร์ ซินเนอร์ยี่ และรวมทั้ง GULF สารัชถ์ รัตนาวะดี ประธานเจ้าหน้าที่บริหาร กัลฟ์ เอ็นเนอร์จี ดีเวลลอปเมนท์ ยังไม่ฟื้น โดนเทขายต่อเนื่อง รอให้สะเด็ดน้ำก่อนค่อยว่ากัน จังหวะนี้กำลังปรับพอร์ตเทขายทำกำไรอยู่ ขณะที่พื้นฐานของกลุ่มนี้ถือว่ายังดี ไม่เปลี่ยนแปลง มีเฉพาะราคาเท่านั้นที่ค่อนข้างสูงอยู่ ใครจะเข้าก็ต้องรอกันหน่อย
*EA ของเสี่ยอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ วานนี้ออกมาปฏิเสธข่าวลือสหกรณ์แท็กซี่ล้มดีลจองรถไฟฟ้า ที่บริษัท ไมน์ โมบิลิตี คอร์ปอเรชั่น จำกัด หรือ MMC ซึ่งเป็นบริษัทย่อยที่ EA ถือหุ้นสัดส่วน 99.99% ดำเนินธุรกิจหลักเพื่อประกอบ ผลิต และจัดจำหน่ายยานยนต์ไฟฟ้าภายใต้แบรนด์ MINE Mobility ได้ลงนามบันทึกความเข้าใจกับสหกรณ์เครดิตยูเนี่ยนสุวรรณภูมิพัฒนา จำกัด กลุ่มผู้ให้บริการรถยนต์รับจ้าง (รถแท็กซี่) เพื่อตกลงให้จองสิทธิซื้อรถยนต์ไฟฟ้า (Electric Vehicle หรือ EV) และอะไหล่ จำนวน 3,500 คัน โดยจะนำไปจดทะเบียนเป็นรถยนต์รับจ้าง เพื่อจำหน่ายให้กับสมาชิกของสหกรณ์ อีกทั้งยังตกลงใช้บริการชาร์จไฟฟ้าสถานีชาร์จของกลุ่ม EA ที่ได้ลงทุนเตรียมไว้อำนวยความสะดวกล่วงหน้าแล้วภายใต้ชื่อสถานีชาร์จ EA Anywhere โดยยืนยันว่ายังคงเดินเต็มสูบ
*SAWAD ของธิดา แก้วบุตตา ออกอาการพักฐาน หลังจากปรับตัวขึ้นมาต่อเนื่อง หลังจากถูกคาดหมายว่าจะเป็นตัวเต็งเข้าคำนวณใน MSCI รอบล่าสุดนี้ จังหวะนี้ราคาย่อมา ทยอยรับไว้ รอเงินก้อนใหญ่เข้า 2.7 พันล้านบาท ช่วงปลายเดือน พ.ย. และแรงเก็งกำไรก่อนวันที่ 7 พ.ย.นี้
*AWC ของเสี่ยเจริญ มีแรงรับไม่ขาดบริเวณ 6.05 บาท นักลงทุนบางรายเข้าซื้อสะสม AWC28C2003A ขณะที่ AWC เข้าเป็นส่วนหนึ่งของสมาชิกของดัชนี SET50 ที่ผ่านมา รวมทั้ง FTSE และยังมีลุ้นที่จะเข้าคำนวณดัชนี MSCI รอบหน้า ข่าวดีก็มี แนวรับก็มี ทยอยสะสมได้ไม่มีปัญหา ราคาไฮเดิมที่ 6.80 บาท
*TPIPP เก็งกำไรปันผลครึ่งปีหลังอีก 0.30 บาท รวมเป็นปันผลจ่ายสำหรับกำไรปี 2562 เท่ากับ 0.40 บาท ทำให้มีอัตราเงินปันผลตอบแทนสูงถึง 10% ขณะที่ราคาที่ผ่านมาลงมามาก รอบ 3 เดือนลงมา 33% ขณะที่ผลประกอบการไตรมาสที่ 3 ออกมาดี ทำให้วานนี้มีแรงซื้อคืนหนาแน่น ราคาเป้าหมาย 7 บาท
*ขอแสดงความยินดีกับ “ปริญญา พัฒนภักดี” ประธานกรรมการ บริษัท บัตรกรุงไทย หรือ KTC ล่าสุดรับตำแหน่งประธานกรรมการธนาคารอาคารสงเคราะห์ (ธอส.) คนใหม่อีกตำแหน่ง หลังคณะรัฐมนตรี เมื่อวันที่ 22 ตุลาคม 2562 มีมติแต่งตั้งขึ้นดำรงตำแหน่งแทนประธานกรรมการที่ขอลาออก พร้อมกันนี้กระทรวงการพัฒนาสังคมและความมั่นคงของมนุษย์ ได้แต่งตั้งนางพัชรี อาระยะกุล เป็นกรรมการผู้แทนกระทรวงการพัฒนาสังคมและความมั่นคงของมนุษย์ ในคณะกรรมการ ธอส. โดยให้มีผลตั้งแต่วันที่ 22 ตุลาคม 2562 เป็นต้นไป